MEDDELELSE FRA KOMMISSIONEN TIL EUROPA-PARLAMENTET i medfør af EF-traktatens artikel 251, stk. 2, andet afsnit om Rådets fælles holdning om vedtagelse af Europa-Parlamentets og Rådets direktiv om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF

2001/0245 (COD)

MEDDELELSE FRA KOMMISSIONEN TIL EUROPA-PARLAMENTET i medfør af EF-traktatens artikel 251, stk. 2, andet afsnit om Rådets fælles holdning om vedtagelse af Europa-Parlamentets og Rådets direktiv om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF

1. PROCEDURE Forslaget KOM(2001) 581 endelig [1] blev forelagt Europa-Parlamentet og Rådet den 23. oktober 2001 i overensstemmelse med proceduren med fælles beslutningstagning i medfør af EF-traktatens artikel 175, stk. 1. Regionsudvalgets udtalelse forelå den 14. marts 2002 [2]. Det Europæiske Økonomiske og Sociale Udvalgs udtalelse forelå den 29. maj 2002 [3]. Europa-Parlamentet afgav udtalelse ved førstebehandlingen på mødet den 10. oktober 2002. Som opfølgning på Europa-Parlamentets udtalelse og i henhold til EF-traktatens artikel 250, stk. 2, ændrede Kommissionen sit forslag med KOM(2002) 680 endelig [4] og forelagde Europa-Parlamentet og Rådet dette den 27. november 2002. Rådet nåede enstemmigt til politisk enighed om en fælles holdning den 9. december 2002. Rådet vedtog den fælles holdning formelt den 18. marts 2003.

[1] EFT C 75 E af 26.3.2002, s. 33.

[2] EFT C 192 af 12.8.2002, s. 59.

[3] EFT C 221 af 17.9.2002, s. 27.

[4] Endnu ikke offentliggjort i Den Europæiske Unions Tidende.

2. FORMÅLET MED DIREKTIVET

Det overordnede formål med direktivet er at skabe en ordning for handel med kvoter for drivhusgasemissioner i Fællesskabet ved at opstille en EU-ramme og sikre et EU-dækkende marked for emissionskvoter. Denne ordning er en hjørnesten i Kommis sionens strategi for opnåelse af Kyoto-målet på den mest omkostningseffektive måde. Handel med emissionskvoter vil mindske omkostningerne ved emissions reduktioner ved at sikre, at reduktionerne finder sted der, hvor de koster mindst. Samtidig er emissionshandel miljøeffektiv, idet der hermed opnås en forud fastsat reduktion af emissionerne fra de aktiviteter, ordningen omfatter. Forslaget sikrer et velfungerende indre marked og hindrer uacceptable konkurrenceforvridninger.

Direktivet er særligt vigtigt med henblik på at sikre, at de juridiske forpligtelser til at nedbringe drivhusgasemissionerne i henhold til Kyoto-protokollen, der blev ratificeret af Det Europæiske Fællesskab [5] og dets medlemsstater den 31. maj 2002, opfyldes på en mere omkostningseffektiv måde.

[5] Rådets beslutning 2002/358/EF af 25. april 2002 om godkendelse på Det Europæiske Fællesskabs vegne af Kyoto-protokollen til De Forenede Nationers rammekonvention om klimaændringer og om den fælles opfyldelse af forpligtelserne i forbindelse hermed, EFT L 130 af 15.5.2002, s. 1.

3. KOMMISSIONENS BEMÆRKNINGER

3.1. Generelle bemærkninger

Kommissionen har accepteret 18 af de 73 ændringer, som Europa-Parlamentet vedtog ved førstebehandlingen, enten fuldt ud, delvis eller i princippet, og ændrede sit forslag i overensstemmelse hermed [6]. Alle disse ændringer er indarbejdet i den fælles holdning, som Rådet med enstemmighed nåede til enighed om den 9. december 2002 med identisk eller lignende ordlyd. Den fælles holdning indeholder derudover fem ændringer, som Kommissionen ikke godkendte i sit ændrede forslag, vedrørende midlertidig undtagelse for visse anlæg under visse omstændigheder frem til udgangen af 2007 (ændring 50), tildelingsmetoden (ændring 102), begrænsning af udvalgsproceduren i henhold til artikel 22 (ændring 49) og medtagelse af yderligere aktiviteter og gasser (ændring 16 og 17).

[6] KOM(2002) 680.

Kommissionen godkendte mange af Europa-Parlamentets ændringsforslag, som øgede gennemskueligheden, og en fyldestgørende begrundelse for hvert ændringsforslag er givet i det ændrede forslags afsnit 3.1 og 3.2 [7].

[7] KOM(2002) 680.

Kommissionen ser med tilfredshed på vedtagelsen af den fælles holdning den 18. marts 2003 og forventer, at den vil fremskynde vedtagelsen af forslaget, hvis hovedsigte er fastholdt i den fælles holdning, og den kan derfor tilslutte sig den fælles holdning i uændret form.

3.2. Bemærkninger til de enkelte punkter

3.2.1. Ændringer fra Europa-Parlamentet, som Kommissionen har accepteret, og som fuldt ud eller delvis er indarbejdet i den fælles holdning

Følgende ændringer, som Kommissionen har godkendt, er opstillet i den orden, de er indarbejdet i den fælles holdning.

Betragtninger: I den første sætning i ændring 10 anføres det, at der skal gennemføres politikker og foranstaltninger i alle EU's økonomiske sektorer og ikke kun i industri- og energisektoren. Den præciserer, at andre sektorer også bør bidrage til at mindske drivhusgasemissionerne. Kommissionen har godkendt denne sætning, og den er indeholdt i den fælles holdning.

Betragtninger: I ændring 13 hedder det, at EU's klimastrategi "må bygge på en balance mellem ordningen for handel med emissionskvoter og andre former for EU-foranstaltninger og nationale og internationale foranstaltninger". Kommissionen har godkendt denne ændring, og det er indføjet i den fælles holdning.

I ændring 15 (artikel 1) anføres det, at direktivet "skal bidrage til" at opfylde EU's og dets medlemsstaters forpligtelser i henhold til Kyoto-protokollen ... med den mindst mulige negative indflydelse på den økonomiske udvikling og beskæftigelses situationen. Kommissionen har godkendt denne ændring og indføjet den i slutningen af den nuværende betragtning 5, der henviser til Kyoto-protokollens mål, hvor "EU" er erstattet af "Det Europæiske Fællesskab" og "med den mindst mulige negative indflydelse på" er erstattet af "med et minimum af skadelige virkninger på". I den fælles holdning blev Europa-Parlamentets forslag til ordlyden genindsat med en mindre ændring: "med den mindst mulige negative indvirkning på".

Gennemsigtighed: I ændring 35 hedder det, at ordningen "med henblik på overdragelse, returnering og annullering af kvoter til enhver tid skal sikre gennemsigtigheden med hensyn til indehavere af emissionskvoter samt overførsler mellem virksomheder inden for og uden for medlemsstaterne". Kommissionen har godkendt denne ændring med tilføjelsen "være tilgængeligt for offentligheden og skal ..." til anden sætning i artikel 19, stk. 2. I den fælles holdning er denne ændring indføjet, hvor "til sikring af den fornødne fortrolighed" er erstattet af "til sikring af offentlig adgang og den fornødne fortrolighed" for derigennem at holde princippet om offentlig adgang i hævd. Der vil blive fastsat udførlige bestemmelser for offentlig adgang i overensstemmelse med de internationale beslutninger om registre, som sikrer gennemsigtighed med hensyn til indehavere af emissionskvoter.

Rapportering fra driftslederne: ændring 39 (artikel 14, stk. 3) ændrer ordet "ved" til "tre måneder efter", hvorved det gøres klart, at rapportering af emissioner gennem et kalenderår ikke kan finde sted på det nøjagtige tidspunkt for årets slutning (den 1. januar, kl. 00.00). Kommissionen har delvist godkendt denne ændring, men ordet "ved" erstattes af ordet "efter", idet det ikke er nødvendigt at præcisere yderligere med "tre måneder", eftersom rapporterne skal være verificeret og de tilsvarende kvoter returneret senest den 30. april (jf. artikel 12, stk. 3). Denne ændring, som er indarbejdet i Kommissionens ændrede forslag, findes i den fælles holdning.

Sanktioner: Ændring 40 (artikel 16, stk. 2) går ud på at begrænse "naming and shaming" til virksomheder, som ikke har returneret tilstrækkelige kvoter efter direktivet. Kommissionen har godkendt dette, og det er indføjet i den fælles holdning.

Ændring 41 (artikel 16, stk. 3) sletter bestemmelsen om, at bøden for overskridelse af emissionskvoterne skal andrage mindst det dobbelte af den gennemsnitlige markedspris eller 100 EUR, alt efter hvilket beløb der er størst. Kommissionen har godkendt dette, og det er indføjet i den fælles holdning.

Ændring 42 (artikel 16, stk. 4) sletter bestemmelsen om, at i perioden 2005-2007 skal bøden være det dobbelte af den gennemsnitlige markedspris eller 50 EUR, alt efter hvilket beløb der er størst. Kommissionen har godkendt dette, og det er indføjet i den fælles holdning.

Medlemsstaternes rapportering: Ændring 43 går ud på, at medlemsstaterne skal aflægge beretning om, hvorledes sanktioner og køb af ekstra kvoter behandles skattemæssigt. Kommissionen har godkendt denne ændring i princippet og indføjet den i artikel 21 om medlemsstaternes rapportering med ordlyden "samt på den skattemæssige behandling af kvoter". Alle aspekter af skattemæssig behandling kan have betydning i denne sammenhæng (herunder kapitalgevinst og -tab som følge af køb og salg af kvoter). Denne ændring er godkendt i den fælles holdning med tilføjelsen af "samt den eventuelle skattemæssige behandling af kvoter" for at dække de tilfælde, hvor der ikke foretages skattemæssig behandling.

Gennemsigtighed: Ændring 46 (artikel 17) henviser til det kommende direktiv om adgang til miljøoplysninger. Kommissionen har godkendt denne ændring, og den er indføjet i den fælles holdning med tilføjelse af ordene "artikel 3, stk. 3 og artikel 4, i direktiv 2003/4/EF".

Forbindelserne med emissionshandelsordninger i tredjelande: Ændring 51 og 103 (artikel 25, stk. 1) går ud på, at aftaler på basis af Kyoto-protokollen kun kan indgås med parter, der har ratificeret Kyoto-protokollen. Der skal indgås aftaler med ansøgerlandene, for så vidt som dette ikke er sket i forbindelse med tiltrædelsesforhandlingerne. Denne ændring er godkendt af Kommissionen i princippet og delvis ved at erstatte "tredjelande" med "parter, der er opført i Kyoto-protokollens bilag B, og som har ratificeret protokollen". Den del af ændringen, der henviser til aftaler med kandidatlandene, er ikke godkendt, idet emissionshandelen i kandidatlandene forventes at finde sted via gennemførelsen af denne ordning, og det ville ikke være hensigtsmæssigt på nuværende tidspunkt at beslutte, at der "skal" knyttes forbindelse med andre nationale førtiltrædelsesordninger, som endnu ikke er oprettet. I den fælles holdning godkendes det, at der kun bør oprettes forbindelser med bilag B-parter til Kyoto-protokollen, og den går yderligere i retning af anden del af Europa-Parlamentets ændring ved at fastslå, at "Der bør indgås aftaler med de tredjelande, der er opført i bilag B til Kyoto-protokollen og har ratificeret protokollen" i stedet for "kan indgås". Dette skaber en formodning om, at der skal knyttes forbindelser. Der er desuden indført en ny betragtning (17), hvori det understreges, at en sammenhæng mellem Fællesskabets ordning for handel med kvoter for drivhusgasemissioner og tilsvarende ordninger i tredjelande vil øge omkostningseffektiviteten ved opfyldelsen af Fællesskabets emissionsreduktionsmål.

Revision: Ændring 55 indføjer, at revisionen være baseret på erfaringerne i den treårsperiode, der begynder den 1. januar 2005. Kommissionen godkendte, at den udarbejder en rapport ved at ændre ordlyden til "udarbejder" i artikel 30, stk. 2, hvilket kan godkendes, fordi Kommissionens initiativret til at fremsætte egnede forslag bevares med ordene "eventuelt ledsaget af forslag". Denne ændring, som er indarbejdet i Kommissionens ændrede forslag, er godkendt i den fælles holdning.

Revision: Ændring 56 præciserer, at der ved revisionen skal tages stilling til forholdet mellem fællesskabsordningen for handel med emissioner og den internationale ordning for handel med emissioner, der træder i kraft i 2008. Kommissionen har godkendt denne ændring, og den er indarbejdet i den fælles holdning som artikel 30, stk. 2, litra b).

Med ændring 57 indføjes "yderligere harmonisering af tildelingsmetoden" i stedet for "den nødvendige harmoniserede tildelingsmetode ...". Kommissionen har godkendt denne ændring, og den er indarbejdet i den fælles holdning som artikel 30, stk. 2, litra c). Dette er særligt relevant i lyset af, at den fælles holdning allerede nu træffer beslutning vedrørende tildelingsmetoden for perioden 2008-2012, idet den åbner mulighed for et begrænset mål af national fleksibilitet med hensyn til at udstede kvoter mod betaling, fordi yderligere harmonisering allerede er eksplicit fastsat.

Med ændring 58 tilføjes, at der i forbindelse med revisionen også skal tages stilling til mulige ændringer for at tilpasse handelsordningen til et udvidet EU. Kommissionen har godkendt denne ændring, og den er indarbejdet i den fælles holdning som artikel 30, stk. 2, litra i).

Gennemsigtighed: Ændring 73 går ud på, at de nationale tildelingsplaner skal indeholde en fortegnelse over de anlæg, der er omfattet af direktivet "samt over de pågældende anlægs emissionstilladelser" [forstået således, at den første tildeling af kvoter til hvert enkelt anlæg skal offentliggøres]. Denne ændring har til formål at øge gennemsigtigheden, og Kommissionen har godkendt den i princippet og delvist ved at erstatte "samt over de pågældende anlægs emissionstilladelser" med "med de kvotemængder, der er tildelt hvert anlæg". Denne ændring er indarbejdet i Kommissionens ændrede forslag og overtaget i den fælles holdning som bilag III, punkt 10, med tilføjelsen "som det er hensigten at tildele", hvilket tydeliggør, at de nationale kvotetildelingsplaner fastsætter, hvordan kvoter tildeles forud for beslutningen om tildeling.

Ændring 74 (Bilag IV, overvågning af emissioner af andre drivhusgasser) ville indebære, at Kommissionen "i samarbejde med samtlige interessenter udvikler" standardiserede metoder for overvågning af emissionerne af andre drivhusgasser end CO2, der vedtages efter udvalgsproceduren. Kommissionen har delvist godkendt denne ændring ved at indføje den foreslåede tekst "i samarbejde med samtlige interessenter udvikler", men ordet "anvendes" i den oprindelige tekst bibeholdes efterfulgt af et komma. Denne ændring, som er indarbejdet i Kommissionens ændrede forslag, findes i den fælles holdning med ordlyden "udvikles af Kommissionen i samarbejde med samtlige relevante interessenter".

3.2.2. De af Europa-Parlamentets ændringer, som Kommissionen godkendte, men som ikke er indarbejdet i den fælles holdning

Alle ændringer, som Kommissionen godkendte, er taget med i den fælles holdning.

3.2.3. De af Europa-Parlamentets ændringer, som Kommissionen afviste, men som Rådet har taget med i den fælles holdning

Tildelingsmetoden: Ifølge ændring 102 skal 15 % af kvoterne afhændes mod betaling såvel i perioden 2005-2007 som i perioden 2008-2012, og det anføres, at der skal tilstræbes omkostningsneutralitet. Kommissionen modsatte sig dette forslag, fordi den var imod enhver form for auktion i den første periode og ønskede at tage erfaringerne i betragtning, inden der træffes beslutning om tildelingsmetoden for den anden periode. Denne ændring er nu indarbejdet i den fælles holdning i princippet og delvist, idet "For den femårsperiode, der begynder den 1. januar 2008, tildeler medlemsstaterne mindst 90% af kvoterne gratis" (artikel 10). Derudover åbner artikel 30, stk. 2, litra c), i Rådets fælles holdning for, at der i forbindelse med revisionen senest den 30. juni 2006 overvejes "yderligere harmonisering af tildelingsmetoden". I forbindelse med referatet fremsatte Rådet og Kommissionen en erklæring om, at "alle indtægter, som opstår ved tildelinger inden for den femårsperiode, der begynder den 1. januar 2008, skal tilfalde den tildelende medlemsstat".

Udvidelse af ordningen: Ændring 16 omhandler andre sektorer, som medlemsstaterne kan inddrage, hvis det ikke er i modstrid med traktatens artikel 87 og 88. Kommissionen godkendte ikke denne ændring, fordi en unilateral "inddragelse" af yderligere aktiviteter kunne forvride konkurrencen og underminere emissionshandelsordningens miljømæssige integritet, afhængig af muligheden for at overvåge emissioner fra forskellige kilder. Denne ændring er nu indføjet i den fælles holdning med ændringer. Disse går for det første ud på at inddrage sektorer, hvor der tages hensyn til "alle relevante kriterier, herunder navnlig virkningerne for det indre marked, mulig konkurrenceforvridning, ordningens miljømæssige integritet og pålideligheden af den planlagte overvågnings- og rapporteringsordning", og overvågningen af disse emissioner kan foretages tilstrækkelig præcist. For det andet vil ensidig medtagelse fra 2005 gælde for anlæg under kapacitetsgrænserne i bilag I, og hvis emissioner derfor vil blive overvåget på samme måde som anlæg, der er omfattet af ordningen fra begyndelsen af, medens emissioner fra andre anlæg kan inddrages fra 2008. For det tredje vil Kommissionen i sin kommende revision i det omfang, sektorer er ensidigt medtaget, overveje, om direktivet "bør ændres med henblik på at lade disse emissioner være omfattet på en harmoniseret måde i hele Fællesskabet". Desuden er der indført en ny betragtning (14), som lægger vægt på, at medtagelse af anlæg i EF-ordningen bør ske i overensstemmelse med bestemmelserne i dette direktiv.

Præcis overvågning af drivhusgasser: Ændring 17 udvider anvendelsesområdet for emissionshandel til at omfatte alle de drivhusgasser, der er medtaget i Kyoto-protokollen, forudsat at oplysningerne for et bestemt basisår er "tilfredsstillende", og forudsat at Kommissionen i samarbejde med alle interesserede parter og efter udvalgsproceduren udvikler "anerkendte metoder for måling, overvågning og beregning". Kommissionen godkendte ikke denne ændring, fordi det er uhensigtsmæssigt at udvide direktivets anvendelsesområde principielt og dernæst begrænse den praktiske gennemførelse af denne udvidelse, indtil en proces af ukendt varighed er fuldført, og der er truffet afgørelse efter udvalgsproceduren. Denne ændring er nu indarbejdet i den fælles holdning ved at tillade medlemsstaterne fra 2008 at anvende emissionshandel på andre drivhusgasemissioner end CO2 (se ovenstående ændring 16) og få disse emissioner indføjet i handelsordningen med kvoter for emissioner, hvis "overvågningen af og rapporteringen om disse emissioner kan foretages tilstrækkelig præcist". Hvor der er opstillet retningslinjer for overvågning og rapportering af disse emissioner "i samarbejde med samtlige relevante interessenter" (bilag IV), vil Kommissionen i sin kommende revision overveje at lade disse emissioner være omfattet på en harmoniseret måde i hele Fællesskabet.

Midlertidig undtagelse fra ordningen: Ændring 50 giver medlemsstaterne mulighed for at ansøge om udelukkelse af visse anlæg indtil 2007, hvis disse er omfattet af tilsvarende nationale foranstaltninger, overvåger deres emissioner og er underkastet tilsvarende sanktioner. Kommissionen godkendte ikke denne ændring, fordi undtagelsen af anlæg vil mindske ordningens økonomiske effektivitet, og den vil medføre en større risiko for forvridning af det indre marked. Denne ændring er nu indføjet i den fælles holdning med ændringer. Disse er for det første, at Kommissionen skal træffe beslutning om midlertidige undtagelser gennem udvalgsproceduren og ikke på egen hånd, og som følge heraf vil Europa-Parlamentet blive informeret forud for ethvert forslag til beslutning i overensstemmelse med den relevante interinstitutionelle aftale [8]. For det andet tillades det med den fælles holdning midlertidigt at undtage "visse anlæg og aktiviteter", og der anvendes en strengere test af en sådan undtagelse med et krav om, at der pålægges sanktioner "der mindst svarer til ..." snarere end "tilsvarende". For det tredje kræves det i den fælles holdning, at det "skal sikres, at der ikke opstår forvridning på det indre marked".

[8] Aftalen mellem Europa-Parlamentet og Kommissionen om gennemførelsesbestemmelser til Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen. EFT L256 af 10.10.2000, s. 19.

Ændringer af bilag III: Med den fælles holdning ændres artikel 22 i Kommissionens forslag, så det slås fast, at ændring af tildelingskriterierne i bilag III for perioder efter 2008-2012 skal foretages af Europa-Parlamentet og Rådet med proceduren med fælles beslutningstagning. På denne måde er ændring 49 delvist godkendt ved at begrænse udvalgsproceduren til perioden 2008-2012 (for hvilken der ikke er tilstrækkelig tid til at foretage nødvendige ændringer med proceduren med fælles beslutningstagning, idet de nationale kvotetildelingsplaner for denne periode skal offentliggøres senest i juni 2006, atten måneder forud for periodens begyndelse).

3.2.4. Yderligere ændringer, som Rådet har foretaget i det ændrede forslag

Opsparing af den kvote, der er tildelt mellem 2007 og 2008: Artikel 13, stk. 2, i Kommissionens forslag om gyldigheden af kvoter og annulleringen og genudleveringen af disse ("opsparing") er uændret i den fælles holdning. I betragtning (8) i den fælles holdning tydeliggøres det, at medlemsstaterne kan beslutte kun at tillade opsparing fra perioden 2005-2007 til perioden 2008-2012 i det omfang, der er foretaget emissionsreduktioner på deres nationale territorium. Dette skyldes, at medlemsstaterne har en begrænset kvotetildeling i henhold til Kyoto-protokollen, og fra 2008 vil overdragelse af kvoter indebære en tilsvarende overdragelse af tildelte mængder, hvilket ikke er tilfældet i perioden 2005-2007.

Justeringer af de tildelte mængder: I betragtning (9) i den fælles holdning gøres det klart, at fra 2008 vil overdragelse af kvoter til en anden medlemsstat modsvares af tilsvarende justeringer af de mængder, der er tildelt i henhold til Kyoto-protokollen. Dette er allerede fremført i tredje kapitel i begrundelsen til Kommissionens forslag KOM(2001) 581, og det vil blive gennemført med reglerne for registre.

Nationale handelsordninger: I betragtning (15) i den fælles holdning gøres det klart, at direktivet ikke hindrer, at en medlemsstat opretholder eller indfører nationale handelsordninger, som regulerer drivhusgasemissionerne fra aktiviteter, der ikke er omfattet af Fællesskabets ordning for handel med kvoter for emissioner.

Medlemsstater, der deltager i international handel med kvoter: I betragtning (16) i den fælles holdning gøres det klart, at direktivet ikke påvirker medlemsstaternes ret til selv at deltage i international handel med kvoter som parter i Kyoto-protokollen uden for direktivets anvendelsesområde.

Beskatning: Betragtning (22) er ændret i den fælles holdning, så det slås fast, at "i det omfang aktiviteterne er omfattet af Fællesskabets ordning for handel med kvoter for drivhusgasemissioner, kan medlemsstaterne overveje følgerne af lovgivning, fiskale tiltag eller andre politikker, der forfølger de samme mål". Der er tilføjet en ny betragtning (23), hvormed det gøres klart, at beskatning kan opfattes som et politisk instrument, der sigter mod at begrænse drivhusgasemissioner, hvilket derfor kan berettige en midlertidig undtagelse af aktiviteter fra ordningen. Disse ændringer følger ånden i den sidste sætning i Europa-Parlamentets ændring 9, hvoraf det fremgår, at "handel med kvoter for drivhusgasemissioner og energibeskatning bør betragtes som komplementære instrumenter".

Definitionen af "anlæg": I artikel 3, litra e), i den fælles holdning defineres "anlæg" med præcis samme ordvalg som i direktiv 96/61/EF om integreret forebyggelse og bekæmpelse af forurening (IB) med følgende tilføjelse: "tillige med eventuelle andre direkte tilknyttede aktiviteter, der har en teknisk forbindelse med aktiviteterne på stedet, og som kan have indvirkning på emissioner og forurening". Dermed finder ordningen for handel med kvoter for emissioner anvendelse på aktiviteter, der direkte er tilknyttet de aktiviteter, som er opført i direktivets bilag I, og der skabes overensstemmelse mellem ordningen for handel med kvoter for emissioner og IPPC-direktivet.

Definitionen af "nytilkommen": I artikel 3, litra h), i den fælles holdning defineres en "nytilkommen" som et anlæg, der får en drivhusgasemissionstilladelse eller får ajourført denne efter, at Kommissionen har fået forelagt den nationale kvotetildelingsplan. Dette er ensbetydende med, at et anlæg, der ændrer karakter eller funktion, eller der udvides på en måde, så dets drivhusgasemissionstilladelse må ajourføres, vil blive behandlet på lige fod med et anlæg, som påbegynder driften efter, at Kommissionen har fået forelagt den nationale kvotetildelingsplan.

Nationale kvotetildelingsplaner: Med den fælles holdning ændres artikel 9, stk. 1, så Kommissionen pålægges senest inden den 31. december 2003 at udarbejde "retningslinjer for opfyldelsen af kriterierne i bilag III". Det er ikke hensigten at gøre disse retningslinjer retligt bindende, men de skal tjene som grundlag for medlemsstaternes udarbejdelse af deres nationale kvotetildelingsplaner.

Tidsplan: I den fælles holdning ændres artikel 12, stk. 3, artikel 13, stk. 2 og 3, og artikel 16, stk. 4, hvor "30. april" erstatter 30. marts for at give driftslederne en ekstra måned til at returnere kvoter til den kompetente myndighed i forhold til deres emissioner i løbet af det foregående år.

Sanktioner: I den fælles holdning ændres artikel 16, stk. 4, med henblik på at mindske bøden for kvoteoverskridelse fra 50 EUR til "40 EUR" for hvert ton kuldioxidækvivalent i løbet af perioden 2005-2007. Kravet med hensyn til kvoteoverskridelser, der skal kompenseres for i det følgende kalenderår, bibeholdes, og dermed beskyttes den miljømæssige integritet af ordningen for handel med kvoter for emissioner.

Ændring af IPPC-direktivet: Artikel 26 i den fælles holdning indeholder et andet stykke, hvor det slås fast, at medlemsstaterne kan vælge ikke at fastsætte energieffektivitetskrav i henhold til IPPC-direktivet for enheder, som udsender kuldioxid, og som er omfattet af ordningen. En tilsvarende ændring er indført i betragtning (19) i IPPC-direktivet. I et tredje stykke i artikel 26 gøres det klart, at som følge af indførelsen af en bestemmelse om midlertidig undtagelse af anlæg, jf. Europa-Parlamentets forslag, er anlæg, som midlertidigt er undtaget fra direktivet, i fuldt omfang underkastet kravene i IPPC-direktivet.

Oprettelse af puljer (artikel 28): Den fælles holdning indeholder en ny artikel, som giver medlemsstaterne mulighed for at tillade driftsledere af anlæg, hvor der udføres særlige aktiviteter opført i bilag I, at ansøge om at oprette puljer til deres kvoter. Driftsledere, der ønsker at oprette en pulje, skal udnævne en puljeforvalter, som får udstedt de kvoter, der tilkommer dem, som bærer ansvaret for at returnere kvoter på deres vegne og som pålægges sanktioner ved overtrædelse af kravet om at returnere kvoter. Kommissionen kan afvise ansøgninger om at oprette en pulje, hvis denne ikke opfylder direktivets krav. Hvis en puljeforvalter ikke efterkommer sanktionerne, hæfter de enkelte driftsledere af anlæggene i puljen for emissioner fra deres egne anlæg.

Force majeure (artikel 29): Den fælles holdning indeholder en ny artikel om force majeure. I perioden 2005-2007 kan en medlemsstat anmode Kommissionen om, at der for visse anlægs vedkommende udstedes yderligere kvoter, hvis medlemsstaten kan påvise force majeure. Sådanne kvoter kan ikke overdrages, men kan kun anvendes af en driftsleder til at opfylde egne forpligtelser i henhold til ordningen.

Kyoto-protokollens projektbaserede mekanismer (betragtning (18) og artikel 30, stk. 3): Den fælles holdning indeholder en betragtning, hvori det understreges, at anerkendelsen af tilgodehavender fra projektbaserede mekanismer vil øge omkostningseffektiviteten ved reduktionerne af de globale drivhusgasemissioner og vil blive fastsat i et direktiv, hvormed der skabes sammenhæng mellem projektbaserede mekanismer og Fællesskabets ordning for handel med kvoter for drivhusgasemissioner. Der indføjes også et nyt stk. 3 i artikel 30, hvori det fastslås, at sammenhæng mellem fællesskabsordningen og de projektbaserede mekanismer er ønskelig og vigtig, og at Kommissionen vil fremsætte et forslag herom, som skal finde anvendelse parallelt med fællesskabsordningen i 2005. Europa-Parlamentet og Rådet vil i overensstemmelse med artikel 175, stk. 1, træffe afgørelse vedrørende direktivets indhold. I forbindelse med referatet fremsatte Kommissionen en erklæring om, at den har til hensigt i løbet af første halvdel af 2003 at fremsætte forslag til et direktiv, hvormed der skabes sammenhæng mellem projektbaserede mekanismer, herunder fælles gennemførelse (JI) og mekanismen for bæredygtig udvikling (CDM), og Fællesskabets ordning for handel med kvoter for drivhusgasemissioner, og Rådet bekræftede i en erklæring sin hensigt om at arbejde for en hurtig vedtagelse af det kommende direktiv, så det kan finde anvendelse parallelt med fællesskabsordningen i 2005.

Bilag III: I den fælles holdning er bilag III ændret, så det i kriterium 1) fastslås, at den samlede mængde kvoter skal være i overensstemmelse med "nationale energipolitikker ... og ... det nationale klimaændringsprogram". I kriterium 2) tydeliggøres det, at der skal sikres overensstemmelse med "medlemsstaternes bidrag til Fællesskabets forpligtelser" i henhold til Kyoto-protokollen. Kriterium 3) er udvidet til at omfatte potentialet, og ikke kun det teknologiske potentiale, af aktiviteter med henblik på reduktion af drivhusgasemissionerne. Endvidere tilføjes det, at "Medlemsstaterne kan basere deres kvotefordeling på de gennemsnitlige drivhusgasemissioner pr. produkt inden for hver aktivitet og de fremskridt, der kan gøres inden for disse aktiviteter. Kriterium 4) er afkortet ved at kræve overensstemmelse med andre fællesskabslove og -foranstaltninger uden at angive eksempler. Kriterium 5) henviser direkte til "traktatens bestemmelser, særlig artikel 87 og 88" og ikke til, at et anlæg ikke må tildeles flere kvoter, end det forventeligt behøver. I kriterium 7) gøres det klart, at "Planen kan omhandle en hurtig indsats". Der er tilføjet et nyt kriterium 8), så den nationale kvotetildelingsplan også indeholder "oplysninger om, hvordan der tages hensyn til ren teknologi, herunder energieffektive teknologier". Endelig tydeliggøres det med et nyt kriterium 11), at planen kan indeholde oplysninger om, hvordan der tages hensyn til konkurrence fra lande/enheder uden for EU.

4. KONKLUSION

Den fælles holdning har overtaget mange af de ændringer, som Europa-Parlamentet foreslog ved sin førstebehandling. Der vil navnlig blive foretaget revisioner senest den 31. december 2004 og den 30. juni 2006 for at konstatere, om emissioner af andre drivhusgasser kan overvåges tilstrækkeligt præcist, og om ordningens anvendelsesområde kan udvides. Fra 2008 får medlemsstaterne mulighed for unilateralt at inddrage emissioner af andre gasser, og efterfølgende vil man i forbindelse med en revision overveje at harmonisere ordningen via proceduren med fælles beslutningstagning. Emissionshandelsordningens anvendelsesområde omfatter produktion af energi, varme og damp i anlæg over 20 MW, og medlemsstaterne kan udvide ordningen til lavere grænseværdier fra 2005. For den femårsperiode, der begynder i 2008, letter bestemmelsen om "oprettelse af puljer" overgangen mellem de eksisterende instrumenter, f.eks. forhandlinger om langsigtede aftaler, og handel med emissioner.

Kommissionen bemærker, at der med den fælles holdnings krav til medlemsstaterne om i perioden 2008-2012 at tildele mindst 90 % af kvoterne gratis skabes større vished hos erhvervslivet og medlemsstaterne om, hvad de kan forvente af fremtiden. Den bemærker også, at afhængig af, hvordan medlemsstaterne bruger indtægterne, kan auktionen påføre virksomhederne ekstraomkostninger, og at medlemsstaterne kan benytte forskellige auktionsmetoder i henhold til de relevante bestemmelser i perioden 2008-2012. En yderligere harmonisering af tildelingsmetoden vil blive taget op til revision senest den 30. juni 2006. Ifølge Kommissionens oprindelige forslag skulle tildelingsmetoden specificeres på grundlag af de opnåede erfaringer i forbindelse med kvotetildelingen for perioden 2005-2007, og den er af den opfattelse, at det endelige direktiv ikke bør fjerne sig yderligere fra dette end den fælles holdning.

På grundlag af Kommissionens kommende forslag om Kyoto-protokollens projektbaserede mekanismer vil Europa-Parlamentet via proceduren med fælles beslutningstagning træffe afgørelse om de nærmere vilkår for indføjelsen af disse i emissionshandelsordningen. Desuden godkender den fælles holdning Europa-Parlamentets standpunkt om, at Fællesskabets ordning for handel med kvoter for drivhusgasemissioner kun bør forbindes med ordninger i de tredjelande, der har ratificeret Kyoto-protokollen.

EU ratificerede Kyoto-protokollen den 31. maj 2002, og den er dermed forpligtet til at iværksætte politikker for at nedbringe sine drivhusgasemissioner på en omkostningseffektiv måde. Handel med emissioner vil nedbringe emissioner på en omkostningseffektiv måde, og Fællesskabet vil få stor gavn af erfaringerne med handelen med drivhusgasemissioner fra 2005. Kommissionen vil vedtage retningslinjer for overvågningen senest den 30. september 2003 og vejledning med hensyn til tildelingskriterierne senest den 31. december 2003, medens medlemsstaterne skal vedtage gennemførelseslovgivning senest den 31. december 2003, og deres nationale kvotetildelingsplaner skal være udarbejdet senest den 31. marts 2004. Tiltrædelseslandene skal have gjort dette senest ved deres tiltrædelse. En hurtig vedtagelse af direktivet for handel med emissioner er nødvendig for at sikre, at denne tidsplan overholdes, og at den europæiske førerposition i bekæmpelsen af klimaændringer fastholdes.

Derfor støtter Kommissionen den fælles holdning, der er vedtaget den 18. marts 2003.